Predkladacia správa

	Návrh na uzavretie  Dohody medzi vládou Slovenskej republiky a vládou Poľskej republiky o výstavbe nového cestného prepojenia a hraničného mosta cez rieku Poprad v priestore obcí Mníšek nad Popradom a Piwniczna sa predkladá ako iniciatívny materiál na základe záujmu obidvoch strán o uzavretie dohody a začatie výstavby hraničného mosta a prístupových ciest na spoločnej štátnej hranici čo najskôr.
Návrh   dohody  predložila poľská strana a vychádza z  dohôd, ktoré už uzatvorila so susednými štátmi s cieľom výstavby hraničných  cestných a mostných objektov. Dohoda zohľadňuje snahu oboch štátov o skvalitnenie cestnej premávky a cezhraničnú spoluprácu v rámci integrácie oboch štátov do Európskej únie.
Dohoda vo svojich článkoch vymedzuje objekty, ktoré budú realizované a určuje, ktoré činnosti a stavebné práce v rámci  výstavby bude realizovať každá zo zmluvných strán prostredníctvom svojich príslušných orgánov. Zmluvné strany sa dohodli, že projektové  práce a výber zhotoviteľa bude zabezpečovať slovenská strana, pričom na nákladoch sa budú podieľať  obe strany spoločne. Dohoda ďalej stanovuje preberanie stavebných objektov oboma zmluvnými stranami, ako i vykonávanie údržby hraničného mosta. Ďalšie články sa zaoberajú finančnými otázkami, ako je výkup pozemkov, úhrada administratívnych nákladov a finančných čiastok platieb poľskej strany slovenskej strane,  časové obmedzenie finančných úhrad, záverečné vyúčtovanie atď.  Otázka prechodu hranice pracovníkmi, ktorí budú realizovať výstavbu, je predmetom úpravy ďalších ustanovení. Colné a daňové otázky sú v dohode stanovené v súlade s vnútroštátnymi právnymi predpismi zmluvných strán. Zmluvné strany vynaložia úsilie získať finančnú podporu na výstavbu hraničného mosta z príslušného fondu Európskej únie.  Na účely vykonávania dohody bude zriadená zmiešaná komisia. 
Text dohody bol vnútrorezortne pripomienkovaný a uskutočnilo sa k nemu  medzirezortné pripomienkovanie podľa nového Metodického pokynu na predkladanie materiálov na rokovanie vlády. Pripomienky subjektov boli prerokované s poľskou stranou 
a odôvodnené boli zapracované do textu dohody.  
Nakoľko ustanovenia dohody mali okrem článku 8 ods. 1 a ods. 2 charakter vládnej medzinárodnej zmluvy, bol článok 8 na základe pripomienky  Ministerstva spravodlivosti prepracovaný tak, aby nezakladal práva alebo povinnosti právnických alebo fyzických osôb, a z tohto dôvodu bolo prepracované aj uznesenie vlády, ktoré teraz zodpovedá vládnemu charakteru tejto medzinárodnej zmluvy a vypustená doložka prednosti medzinárodnej zmluvy pred zákonmi.
           Zásadné pripomienky rezortov boli akceptované, materiál sa  predkladá bez rozporov.
           Predkladaná dohoda nie je v rozpore s Európskou dohodu o pridružení, so Zmluvou 
o založení Európskeho spoločenstva, s Bielou knihou, ani s NPAA. 
Vypracovanie dohody je v súlade so Zásadami vlády SR pre uzavieranie medzinárodných zmlúv, so slovenským právnym poriadkom, ako i so záväzkami medzinárodného práva. 
            Dohoda priamo neupravuje práva alebo povinnosti fyzických alebo právnických osôb a  podľa Ústavy Slovenskej republiky, preto nemá podľa čl. 7 ods. 5 Ústavy SR prednosť pred zákonmi. 
           Výstavba nového cestného prepojenia a hraničného mosta bude financovaná z rozpočtovej kapitoly  Ministerstva dopravy, pôšt a telekomunikácií SR.  Vykonávanie dohody nemá vplyv na životné prostredie a zamestnanosť. 
           Odporúčam návrh dohody schváliť.